RF-hitun : Nýstárleg tækni notuð til að hita fisk Nýlega komu út á Rf tvær skýrslur með niðurstöðum rannsóknarverkefnis þar sem kannað var hvort nota mætti s.k. Radio-Frequency Heating Technology til að hita matvæli í því skyni að eyða öllum hættulegum örverum og auka þar með geymsluþolið . Verkefnið er Evrópusambandsverkefni sem hófst árið 2002 og lauk á þessu ári . Samstarfsaðilar Rf í verkefninu voru Fraunhofer Institut Verfahrensteknik und Verpackung í Þýskalandi , Norconserve í Noregi , HB-Grandi hf , Fjordkökken A / S í Noregi , Paul Kiefel GmbH í Þýskalandi og Huhtamaki Van Leer í Þýskalandi . Hlutverk Íslendinga ( Rf og HB ) í verkefninu var einkum fólgið í að útvega sýnishorn , framkvæma skynmat , áferðar - , vatnsheldni - og efnamælingar á öllum sýnishornum sem framleidd voru með þessari aðferð , en að auki féll það í hlut Rf og HB að meta markaðinn í Evrópu fyrir forsoðnar kældar eða frystar fiskafurðir ásamt því að leggja mat á hagkvæmni þessarar vinnslu . Það hráefni sem unnið var með í þessu verkefni var þorskur og lax pakkaður í lofttæmdar umbúðir . Radio-frequency hitunartæknin gerir það mögulegt að sjóða fisk á tífalt skemmri tíma en með hefðbundnum hitunaraðferðum í þrýstisjóðara . Hefðbundin hitun er framkvæmd í lotum en þessi nýja tækni gerir það mögulegt að sjóða fsikinn jafnóðum og strax eftir pökkun . Páll Gunnar Pálsson stýrði verkefninu fyrir hönd Rf og á myndinni hér fyrir ofan stendur hann ásamt Kolbrúnu Sveinsdóttur við tilraunatækið sem hitaði fiskin með “ Radio frequency ” bylgjum . Tækið er staðsett hjá Fraunhofer IVV í Freising í Bæjaralandi .